USA-soldater på groteske Afghanistan-bilder
ARTIKKELEN ER OVER SYV ÅR GAMMEL USAs forsvarsminister Leon Panetta tar skarp avstand fra oppførselen. Panetta er også skuffet over at Los Angeles Times har offentliggjort bildene. Avisen skrev onsdag at de har fått bildene fra en soldat som ønsker å fortelle verden om det han kaller dårlig lederskap og et farlig brudd på militær disiplin. Bildene skal stamme fra eliteavdelingen 82. flybårne divisjon, som kom over kroppsdelene i Zabul-provinsen sørøst i Afghanistan i februar 2010. - Fallskjermsoldatene poserte sammen med afghanske politifolk, mens noen av dem glisende viste fram deler av et bein, skrev avisen. Ordrer - Soldatene hadde klare ordrer: De skulle forsøke å forsøke å identifisere en drept bombemann ved hjelp av irisskanning eller fingeravtrykk, het det på Los Angeles Times' nettsider. Irisskanning er en undersøkelse av regnbuehinnen i øynene. - Noen få måneder senere ble den samme avdelingen sendt for å undersøke levningene av tre opprørere som ifølge afghansk politi hadde sprengt seg selv i lufta ved et uhell. Etter å ha gransket likene, poserte soldatene igjen bredt smilende ved siden av dem, het det videre. Den amerikanske hærens talsmann George Wright sier at soldatene som har latt seg fotografere på denne måten, har begått klare brudd på instruksene sine. - Slike handlinger er ikke i samsvar med det vi venter oss av uniformert personell i aktiv tjeneste, understreker han. Fordømmer Sjefen for den NATO-ledede ISAF-styrken i Afghanistan, den amerikanske generalen John Allen, fordømmer handlingene som vises på bildene. Den amerikanske ambassaden i Kabul reagerer også skarpt. - Handlingene som vises på bildene, er ikke representative for politikken ISAF eller den amerikanske hæren står for, het det i en kunngjøring fra John Allen onsdag. Levninger av drepte mennesker skal behandles med respekt, understreket generalen. Bildene er ifølge nyhetsbyrået DPA den fjerde skandalen som rammer USAs styrker i Afghanistan på under fire måneder. Tidligere er det avslørt at amerikanske soldater har drept sivile, urinert på levninger av døde talibanfolk og brent eksemplarer av koranen.
Amerikanske soldater i Afghanistan poserer på fotografier med levninger av selvmordsbombere.